ຜູ້ນຳໃນການປະທ້ວງໄທ 4 ຄົນ ເຂົ້າມອບໂຕ ຕໍ່ເຈົ້າໜ້າທີ່ ຂະນະທີ່ ການໂຮມຊຸມນຸມ ສິ້ນສຸດລົງ
ຂ່າວສຳຄັນອື່ນໆ: ເກົາຫລີເໜືອ ຖອນໂຕ ອອກຈາກ ການເຈຣະຈາ 6 ຝ່າຍ, ເລີ້ມກິຈການນິວເຄລັຽ ຄືນໃໝ່; ພວກຄົນງານຈີນ ຫລາຍຮ້ອຍຄົນ ປະທ້ວງ ການບໍ່ໄດ້ຮັບ ເງິ
ຜູ້ນຳ 4 ຄົນ ຂອງພວກ ປະທ້ວງ ໃນໄທ ໄດ້ເຂົ້າມອບໂຕຕໍ່ເຈົ້າໜ້າທີ່ ຂະນະທີ່ ພວກປະທ້ວງ ຕໍ່ຕ້ານຣັຖບານ ໄດ້ສິ້ນສຸດ ການປິດລ້ອມທຳນຽບຣັຖບານ ທີ່ບາງກອກ ເປັນເວລາ ເກືອບ 3 ອາທິດ ພວກຜູ້ນຳ ໃນການປະທ້ວງໄດ້ຮຽກຮ້ອງ ໃຫ້ຍຸຕິ ການເດີນຂະບວນ ປະທ້ວງ ດ້ວຍຄວາມສັນຕິ ໃນວັນອັງຄານມື້ນີ້ຂະນະທີ່ ກຳລັງທະຫານ ພວມເຄື່ອນເຂົ້າໄປ ໃກ້ໆພວກປະທ້ວງ ຫົວແຂງກະດ້າງທີ່ມີຈຳນວນ ຫຼາຍເຖິງ 2 ພັນຄົນ ທີ່ຍັງ ໂຮມຊຸມນຸມກັນ ຢູ່ນອກ ທຳນຽບຣັຖບານທີ່ບາງກອກ ພວກສນັບສນຸນ ອະດີດ ນາຍົກຣັຖມຸນຕຣີ ທັກສິນ ຊິນນະວັດໄດ້ພາກັນຈັດຕັ້ງ ຢູ່ນອກ ທຳນຽບ ນາຍົກຣັຖມຸນຕຣີໄທ ມາໄດ້ ຫລາຍອາທິດແລ້ວໃນຄວາມພະຍາຍາມ ເພື່ອຈະບີບບັງຄັບ ໃຫ້ທ່ານ ລາອອກ ແລະຮຽກໃຫ້ມີການເລືອກຕັ້ງໃໝ່ ແຕ່ ນາຍົກຣັຖມຸນຕຣີ ອະພິຊິດ ເວດຊາຊີວະ ໄດ້ປະຕິເສດກ່ຽວກັບ ຄວາມເປັນໄປໄດ້ ໃນທັງສອງເຣື່ອງ ການປະທ້ວງ ທີ່ເລີ້ມມາແຕ່ທ້າຍເດືອນແລ້ວ ບໍ່ສາມາດ ຄວບຄຸມໄດ້ ໃນມື້ວານນີ້ ຂະນະທີ່ ການປະທະກັນຢູ່ຕາມ ຖນົນຫົນທາງ ໃນນະຄອນຫລວງ ຂອງໄທ ເຮັດໃຫ້ ມີຜູ້ເສັຽຊີວິດ 2 ຄົນແລະບາດເຈັບ ຫລາຍກວ່າ 100 ຄົນ ເກົາຫຼີເໜືອ ກ່າວວ່າ ຕົນ ຈະຖອນໂຕ ອອກຈາກການເຈຣະຈາ ປົດອາວຸດ ນິວເຄລັຽ 6 ຝ່າຍ ແລະເສີມຂຍາຍ ຄວາມສາມາດ ໃນການຕ້ານຢັນທາງດ້ານນິວເຄຼັຽ ຂອງຕົນ ເພື່ອເປັນການ ປະທ້ວງ ຕໍ່ຖແລງການ ຂອງອົງການສະຫະປະຊາຊາດ ທີ່ໄດ້ປະນາມ ການຍິງຈະຣວດ ຂອງຕົນ ໃນຕົ້ນເດືອນນີ້ ຖແລງຂ່າວຂອງກະຊວງ ການຕ່າງປະເທດ ທີ່ພິມເຜີຍແຜ່ ໂດຍອົງການຂ່າວ ສູນກາງ ຂອງເກົາຫຼີເໜືອເວົ້າວ່າ ພຽງຢາງ ຈະລິເລີ້ມ ໂຄງການສ້າງ ອາວຸດນິວເຄຼັຽ ຂອງຕົນ ຄືນໃໝ່ ຖແລງຂ່າວ ສະບັບດັ່ງກ່າວນີ້ ແມ່ນໄດ້ສະແດງ ປະຕິກິຣິຍາ ຕອບໂຕ້ ຕໍ່ການປະນາມຂອງສະພາ ຄວາມໝັ້ນຄົງ ອົງການ ສະຫະປະຊາຊາດ ຕໍ່ການຍິງຈະຣວດ ໄລຍະໄກຂອງເກົາຫລີເໜືອ ຂ້າມປະເທດຍີ່ປຸ່ນ ໃນຕົ້ນເດືອນນີ້ ຣັດເຊັຽກ່າວໃນມື້ວານນີ້ວ່າ ຕົນມີຄວາມຮູ້ສຶກ ເສັຽໃຈ ຕໍ່ການຕັດສິນໃຈ ຂອງເກົາຫລີເໜືອຂະນະທີ່ຈີນ ຮ້ອງຂໍ ໃຫ້ທຸກພັກຝ່າຍ ຕັ້ງຢູ່ໃນຄວາມສະງົບ ແລະຄວາມຢັບຢັ້ງ ພວກຄົນງານ ຈາກໂຮງງານແຜ່ນແພ ຢ່າງນ້ອຍ 300 ຄົນ ໃນພາກໃຕ້ຂອງຈີນ ໄດ້ພາກັນ ລົງຖນົນ ປະທ້ວງ ກ່ຽວກັບ ເຣື່ອງເງິນເດືອນ ທີ່ເຂົາເຈົ້າບໍ່ໄດ້ຮັບ ອົງການຂ່າວ ຊິນຫວາ ຂອງທາງການຈີນ ລາຍງານວ່າ ພວກຄົນງານ ຈາກໂຮງງານກຸ່ມອຸສາຫະກັມ JINDI ໄດ້ພາກັນ ອັດຫົນທາງ ທີ່ສຳຄັນ ສາຍນຶ່ງ ທີ່ເມືອງCHONGQING ໃນວັນອັງຄານ ມື້ນີ້ ເພື່ອປະທ້ວງ ຕໍ່ການທີ່ ພວກເຂົາເຈົ້າບໍ່ໄດ້ຮັບ ເງິນເດືອນ ມາໄດ້ 3 ເດືອນແລ້ວ ອົງການຂ່າວ ຊິນຫວາ ເວົ້າວ່າພວກປະທ້ວງ ໄດ້ອັດຫົນທາງ ສາຍສຳຄັນ ແລະຣົບກວນ ການສັນຈອນ ໄປມາຢູ່ຕໍ່ໜ້າບໍຣິສັດ ໃນຄວາມຫວັງ ເພື່ອຈະດຶງດູດ ເອົາຄວາມສົນ ໃຈຂອງຣັຖບານ ອົງການຂ່າວ ຊິນຫວາ ທີ່ອ້າງຄຳເວົ້າ ຂອງເຈົ້າໜ້າທີ່ ຣັຖບານຄົນນຶ່ງທີີ່ກ່າວວ່າ ທາງໂຮງງານ ບໍ່ສາມາດ ຈ່າຍເງິນເດືອນ ໃຫ້ແກ່ພວກຄົນງານໄດ້ກໍຍ້ອນວ່າ ຄວາມຕ້ອງການ ເສື້ອຜ້າແຜ່ນແພ ຂອງຈີນ ໄດ້ຫລຸດລົງ ຢ່າງຫລວງຫລາຍ ວິກິຕການ ທາງດ້ານການເງິນ ຂອງໂລກ ໄດ້ສ້າງຜົນກະທົບ ຕໍ່ຕລາດ ການສົ່ງອອກຂອງຈີນ ຢ່າງໜັກ ແລະຣັຖບານ ກຳລັງ ທຳການຕໍ່ສູ້ ເພື່ອຮັກສາ ຣະດັບ ການເຕີບໂຕໃຫ້ສູງພໍ ໃນການສ້າງ ວຽກເຮັດ ງານທຳໃໝ່ ແລະຈຳກັດ ການເພີ້ມຂຶ້ນ ຂອງພວກຄົນຫວ່າງງານ ສະມາຄົມ ການຄ້າແຫ່ງຊາດຂ ອງສະຫະຣັດ ສະມາຄົມນຶ່ງ ໄດ້ສົ່ງຣະບຽບການໃໝ່ ທີ່ໄດ້ມີ ການປັບປຸງ ແກ້ໄຂ ກ່ຽວກັບມາຕການ ທີ່ແນໃສ່ ເພື່ອຕັດຂາດການມີລາຍໄດ້ ຂອງຣັຖບານທະຫານ ໃນມຽນມານັ້ນ ໄປໃຫ້ ສະມາຊິກຂອງຕົນ ຣະບຽບການໃໝ່ຂອງສະມາຄົມ ຂາຍເພັດພອຍ ແຫ່ງອະເມຣິກາ ໄດ້ອ້າງເຖິງ ຮ່າງກົດໝາຍ ທີ່ມີຜົນບັງຄັບໃຊ້ ໃນເດືອນກັນຍາ ປີກາຍນີ້ ທີ່ໄດ້ຫ້າມ ບໍ່ໃຫ້ສະຫະຣັດ ນຳເຂົ້າຫີນແກ້ວພິລາ ແລະຢົກ ຊະນິດພິເສດ ທີ່ໄດ້ພົບເຫັນ ຢູ່ໃນປະເທດ ມຽນມາ ຣະບຽບການໃໝ່ ທີ່ນຳອອກເຜີຍແຜ່ ໃນທ້າຍເດືອນມີນາ ຜ່ານມານີ້ ໄດ້ແນະນຳໃຫ້ຮ້ານຂາຍຍ່ອຍ ທີ່ບໍ່ໄດ້ ນຳເຂົ້າໂດຍກົງ ຮັບການ ຄ້ຳປະກັນ ຈາກຮ້ານຂາຍຍົກວ່າ ຫີນແກ້ວພິລາ ແລະຢົກ ທີ່ຕົນຮັບຊື້ນັ້ນ ບໍ່ແມ່ນມາຈາກ ມຽນມາ ນອກນັ້ນ ຣະບຽບການ ດັ່ງກ່າວ ຍັງບັນຈຸ ຂໍ້ມູນ ເພື່ອຊ່ອຍ ພວກຂາຍເພັດນິນຕອບຄຳຖາມ ຜຸ້ໃຊ້ ທີ່ອາດສົນໃຈ ກ່ຽວກັບການຫ້າມ ຊື້ເພັດນິນ ຂອງມຽນມາ ເຈົ້າໜ້າທີ່ ການເດີນເຮືອ ທາງທະເລ ໃນເຂດ ອາຟຣິກາຕາເວັນອອກ ກ່າວວ່າ ມີກຳປັ່ນຂົນສົ່ງ ອີກລຳນຶ່ງ ໄດ້ຖືກ ພວກໂຈນທະເລ ຈີ້ເອົາໄປຢູ່ນອກ ແຄມຝັ່ງ ຂອງໂຊມາເລັຽ ທ່ານ ANDREW MWANGURA ຈາກ ໂຄງການໃຫ້ຄວາມຊ່ອຍເຫຼືອ ໃນການເດີນເຮືອ ທາງທະເລ ທີ່ມີສຳນັກງານ ຢູ່ເຄນຢາ ກ່າວຕໍ່ພວກນັກຂ່າວວ່າ ກຳປັ່ນຂົນສົ່ງ ຂອງກຣີກ ທີ່ມີຊື່ວ່າ MV IRENE EM ໄດ້ຖືກຈີ້ໃນຕອນເຊົ້າ ມື້ນີ້ ໃນບໍຣິເວນ ອ່າວເອເດັນ ທ່ານກ່າວວ່າ ພວກລູກເຮືອຂອງກຳປັ່ນ ທີ່ເປັນຊາວ ຟີລິບປິນ 22 ຄົນ ມີລາຍງານວ່າ ຍັງມີ ຄວາມປອດພັຍຢູ່ ເຈົ້າໜ້າທີ່ ກອງທັບເຮືອ ນາໆຊາດ ທີ່ກຳລັງ ປະຕິບັດງານ ຢູ່ໃນຂົງເຂດ ກ່າວວ່າກຳປັ່ນຂົນສົ່ງ ຂອງກຣີກ ໄດ້ສົ່ງສັນຍານ ຂໍຄວາມຊ່ອຍເຫລືອ ເວລາຖືກໂຈມຕີ ການຈີ້ ກຳປັ່ນຂົນສົ່ງ ຂອງກຣີກ ໄດ້ມີຂຶ້ນ ທ່າມກາງ ຄວາມມືດ ຊຶ່ງເປັນກົລຍຸດທີ່ພວກໂຈນທະເລ ບໍ່ມັກໃຊ້ປານໃດ ເຫດຮ້າຍ ລ່າສຸດ ເກີດຂຶ້ນ ພຽງສອງມື້ ຫລັງຈາກໄດ້ມີການຊ່ອຍ ກັບຕັນ ຄົນອະເມຣິກັນ ທີ່ຖືກ ພວກໂຈນທະເລ ຈັບເປັນ ໂຕປະກັນອອກມາໄດ້ ເຈົ້າໜ້າທີ່ ຜແນກຍຸຕິທັມ ຄົນນຶ່ງ ຂອງອີຣ່ານກ່າວວ່າ ນັກຂ່າວອະເມຣິກັນ-ອີຣ່ານ ນາງ ROXANA SABERI ໄດ້ຖືກນຳໂຕ ຂຶ້ນສານທີ່ປະເທດອີຣ່ານ ໃນສັບປະດານີ້ ໃນຂໍ້ຫາ ສອດແນມ ໃຫ້ສະຫະຣັດ ໂຄສົກຜແນກຍຸຕິທັມ ຂອງອີຣ່ານ ທ່ານ ALI REZA JAMSHIDI ກ່າວ ໃນມື້ນີ້ວ່າ ການດຳເນີນຄະດີ ນາງ SABERI ເລີ້ມຂຶ້ນ ໃນມື້ວານນີ້ ແລະຄາດວ່າ ຈະມີການອອກ ຄຳພິພາກສາໃນອີກປະມານ 2 ອາທິດ ສະຫະຣັດ ໄດ້ປະຕິເສດວ່າ “ບໍ່ມີມູນຄວາມຈິງ” ໃນການກ່າວຫາຂອງອີຣ່ານ ຕໍ່ນາງ SABERI ໂຄສົກ ຂອງກະຊວງ ການຕ່າງປະເທດ ສະຫະຣັດ ໄດ້ປະຕິເສດຢ່າງຈະແຈ້ງ ຕໍ່ການກ່າວຫາ ທີ່ວ່ານີ້ ແລະຮຽກຮ້ອງ ໃຫ້ມີປ່ອຍ ນັກຂ່າວຄົນນີ້ໂດຍໄວ ນັກຂ່າວ ອາຍຸ 31 ປີ ທີ່ຖື ສອງສັນຊາດ ທັງອະເມຣິກັນ ແລະອີຣ່ານທີ່ໄດ້ເຮັດວຽກ ໃຫ້ແກ່ ອົງການຂ່າວ ຕ່າງປະເທດ ຫລາຍໆອົງການ ຢູ່ໃນອີຣ່ານນັ້ນໄດ້ຖືກຈັບ ໃນທ້າຍເດືອນ ມັງກອນ ຜ່ານມາ ຍ້ອນເຮັດວຽກ ຢູ່ໃນ ປະເທດດັ່ງກ່າວໂດຍບໍ່ມີບັດ ນັກຂ່າວ ທີ່ຖືກຕ້ອງ ເຮົາຍັງມີຂ່າວອື່ນໆ ເຊີນຟັງລາຍລະອຽດໄດ້ ໂດຍຄລິກບ່ອນສຽງ